S-378/2019

Dómur

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 30. apríl 2019, á hendur M-x-x J-x-x, [...], og G-x-x P-x-x, [...], fyrir fíkniefnalagabrot:

„með því að hafa þann 1. mars 2018, að Eirarhöfða 11 í Reykjavík, haft í vörslum sínum í sölu og dreifingarskyni 115 kannabisplöntur, 5,88 grömm af maríhúana og 76,68 grömm af kannabislaufum og hafa um nokkurt skeið fram til þess dags ræktað greindar plöntur. Lögregla lagði hald á allt framangreint við húsleit hjá ákærðu.

Telst brot þetta varða við 2. gr., sbr. 4., 5. og 6. gr. laga um ávana og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærðu verði dæmdir til refsingar og til greiðslu alls sakarkostnaðar. Krafist er upptöku á 115 kannabisplöntum, 5,88 grömmum af maríhúana og 76,68 grömmum af kannabislaufum, 22 hitalömpum, 27 viftum, 32 spennubreytum, 13 loftsíum, 11 ræktunartjöldum, 4 lampastæðum, 28 vatnsdælum, 3 fjöltengjum, 2 vatnstönkum, 8 lömpum í pappakassa, 15 tímarofum, pappakassa með lömpum, 4 ljósaperum, 4 svörtum kössum með kippum í, 2 rakamælum, farsíma munanúmer 459496 og farsíma munanúmer 459525 sem lögreglan lagði hald á við húsleit hjá ákærðu, samkvæmt 6. og 7. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.“

Í þinghaldi, 27. júní 2019, var hlutur ákærða M-x-x J-x-x klofinn frá þessu máli yfir í mál nr. S3035/2019.

Ákærði G-x-x sótti ekki þing við þingfestingu málsins og hafði ekki boðað forföll en ákæra og fyrirkall var birt í Lögbirtingablaðinu 4. október 2019, sbr. 3. mgr. 156. gr. laga nr. 88/2008. Verður málið dæmt samkvæmt heimild í alið 1. mgr. 161. gr. sömu laga enda var þess getið í fyrirkallinu að þannig gæti farið um meðferð málsins.

Með vísan til framanritaðs og til rannsóknargagna málsins telst framangreind háttsemi sönnuð og er hún rétt heimfærð til refsiákvæða í ákæru.

Ákærði G-x-x P-x-x er fæddur [...] 1986. Samkvæmt framlögðu sakavottorði ákærða, dagsettu 29. apríl 2019, hefur ákærði ekki áður gerst sekur um refsiverða háttsemi.

Með hliðsjón af framangreindu og sakarefni þessa máls þykir refsing ákærða hæfilega ákveðin fangelsi í 3 mánuði, en fresta skal fullnustu refsingarinnar og falli hún niður að liðnum tveimur árum frá birtingu dóms þessa, haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Með vísan til lagaákvæða í ákæru eru gerðar upptækar 115 kannabisplöntur, 5,88 grömm af maríjúana og 76,68 grömm af kannabislaufum, 22 hitalampar, 27 viftur, 32 spennubreytar, 13 loftsíur, 11 ræktunartjöld, 4 lampastæður, 28 vatnsdælur, 3 fjöltengi, 2 vatnstankar, 8 lampar í pappakassa, 15 tímarofar, pappakassi með lömpum, 4 ljósaperur, 4 svartir kassar með kippum í, 2 rakamælar og 2 farsímar, sem lögregla lagði hald á við rannsókn málsins.

Ákærði greiði 388.539 krónur í sakarkostnað.

Af hálfu ákæruvaldsins flutti málið M-kvk-nf H-kvk-nf J-kvk-nf aðstoðarsaksóknari fyrir K-kk-þf Ó-kk-þf aðstoðarsaksóknara.

B-kvk-nf V-kvk-nf, aðstoðarmaður dómara, kveður upp dóminn.

D Ó M S O R Ð:

Ákærði, G-x-x P-x-x, sæti fangelsi í 3 mánuði, en fresta skal fullnustu refsingarinnar og falli hún niður að liðnum tveimur árum frá birtingu dóms þessa, haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Ákærðu sæti upptöku á 115 kannabisplöntum, 5,88 grömmum af maríjúana og 76,68 grömmum af kannabislaufum, 22 hitalömpum, 27 viftum, 32 spennubreytum, 13 loftsíum, 11 ræktunartjöldum, 4 lampastæðum, 28 vatnsdælum, 3 fjöltengjum, 2 vatnstönkum, 8 lömpum í pappakassa, 15 tímarofum, pappakassa með lömpum, 4 ljósaperum, 4 svörtum kössum með kippum í, 2 rakamælum og 2 farsímum.

Ákærði greiði 388.539 krónur í sakarkostnað.

B-kvk-nf V-kvk-nf (sign.)